

**KLAUSIMAI IR ATSAKYMAI APIE VIRTUALIUS VIZITUS**

**Lithuanian/Lietuvių**

**Dažnai užduodami klausimai**

Virtualūs vizitai bus prieinami visuose Škotijos kalėjimuose nuo 2020 m. birželio 30 d. ir mes paruošėme klausimų ir atsakymų rinkinį, kuris, tikimės, padės jums suprasti visą procesą.

**1. Kaip užsiregistruoti virtualiam vizitui?**

Virtualius vizitus padeda įgyvendinti „UniLink”, ta pati kompanija, kuri vykdo „Email a prisoner” (liet. „Nusiųsk el laišką kaliniui“) programą. Lankytojai turi užsiregistruoti su „UniLink”, kad galėtų užsisakyti virtualų vizitą. Lankytojai gali užsiregistruoti dėl „Email a prisoner” arba (EMAP) paskyros <https://www.emailaprisoner.com/account/register>

**Atkreipiame dėmesį**

1. **Tik tie lankytojai, kurie yra kalinių lankytojų sąraše, galės užsisakyti virtualų vizitą.**
2. **Turite būti vyresnis nei 16-os metų, kad galėtumėte užsisakyti vizitą.**

Vaizdo įrašas, kuriame paaiškinamas procesas, yra prieinamas spustelėjus toliau pateiktą nuorodą: <https://www.sps.gov.uk/Corporate/Information/covid19/Information-for-families-and-friends.aspx>

**2. Aš gyvenu užsienyje – ar galėsiu užsiregistruoti virtualiems vizitams?**

Taip, užsienyje gyvenantys lankytojai gali užsiregistruoti per tą pačią nuorodą, pateiktą pirmame klausime. Nepamirškite, jog tik lankytojai, kurie yra kalinių lankytojų sąraše, galės užsisakyti vizitą.

**3.** **Kiek tai kainuos?**

Pradžioje virtualių vizitų metu nebus imamas mokestis už šią paslaugą. Tai bus peržiūrėta ateityje, kai sistema bus visiškai įdiegta ir veiks visuose kalėjimuose.

**4. Ar yra kažkokių paslėptų mokesčių, apie kuriuos turėčiau žinoti?**

Turėtumėte žinoti, kad norint naudotis virtualiais vizitais, jums reikės įrenginio su interneto ryšiu. Vizito metu bus naudojami interneto duomenys. Vienam 30 min. vizitui reikia maždaug 500Mb duomenų, jei nesate prisijungę prie bevielio interneto (angl. *Wi-Fi*). Taip pat turėtumėte žinoti, kad tai gali turėti įtakos jūsų internetinių duomenų planui, atsižvelgiant į naudojamą įrenginį, pavyzdžiui, jei naudojate mobiliojo telefono „*Pay As You Go*“ planą. Jei įmanoma, prisijunkite prie bevielio interneto (angl. *Wi-Fi*), siekiant sumažinti neplanuotus mokesčius. Jei turite klausimų apie tai, kreipkitės pagalbos į Škotijos kalėjimų tarnybos (angl. SPS) pagalbos liniją.

**5. Kiek laiko trunka registracijos procesas?**

Registracija yra trumpa, ji trunka maždaug 5-10 minučių, jums reikės įvesti šiek tiek savo duomenų.

Paskyra paprastai patvirtinama per maždaug 1 darbo dieną.

Atkreipkite dėmesį, jog jums reikės pateikti tapatybės įrodymą. Tai gali būti bet kuris iš toliau nurodytų dokumentų: vairuotojo pažymėjimas, pasas, piliečio kortelė arba Nacionalinė teisių (*Saltire*) kortelė. Tapatybę įrodantis dokumentas bus nufotografuotas ir įkeltas į sistemą.

Vaizdo įrašas, kuriame paaiškinamas procesas, yra prieinamas spustelėjus toliau pateiktą nuorodą: <https://www.sps.gov.uk/Corporate/Information/covid19/Information-for-families-and-friends.aspx>

**6. Kiek laiko praėjus nuo užsiregistravimo virtualiems vizitams, aš galėsiu turėti savo pirmąjį vizitą?**

Vizitus reikia užsisakyti prieš 3 dienas. Kai būsite patvirtintas lankytojas, kalėjimo administracija pasiūlys jums vizito datą ir laiką. Paskirstymas bus atliekamas pagal principą „pirmas atėjai, pirmas gavai“ ir pagal suteiktas teises. Norėdami išvengti nusivylimo, turėtumėte kuo greičiau ir ne vėliau kaip likus 24 valandoms iki jūsų apsilankymo priimti siūlomą datą ir laiką. Visi apsilankymo laiko tarpsniai, kurie bus nepriimti per tą laikotarpį, bus atšaukti ir pasiūlyti kitiems asmenims.

**7. Kokiu laiku bus prieinami virtualūs vizitai?**

Laikas priklausys nuo kiekvienos įstaigos, tačiau paprastai virtualūs vizitai bus skiriami nuo 9.00 val. iki 17.00 valandos. Tai atspindi dabartinį visų įstaigų darbo laiką. Tai bus peržiūrėta, kai bus atsisakyta dabartinių COVID-19 apribojimų.

**8. Ar yra kažkoks apribojimas mano virtualių vizitų skaičiui?**

Taip, visi asmenys įkalinimo įstaigoje turės galimybę vienam vizitui per mėnesį. Tai gali būti padidinta priklausomai nuo galimybių.

**9. Kaip veiks virtualūs vizitai?**

Vizitai bus panašūs į kitas video konferencijas, kurias galbūt esate išbandę ir patirtis bus panaši.

**Virtualus vizitas yra rezervuojamas nustatytam laikui, todėl prieš priskirtą virtualiojo vizito pradžios laiką turite būti užsiregistravę ir prisijungę. Tada būsite laikomi virtualioje laukimo salėje, kol kitas asmuo prisijungs prie vizito.**

Atkreipiame dėmesį, kad:

1. **Tik asmuo, kuris užsisakė vizitą, turėtų būti ekrane vizito pradžioje tam, kad patvirtintų tapatybę.**
2. **Asmuo, kuris užsisakė vizitą, turėtų būti ekrane visą laiką.**

**10. Kokios įrangos man reikia?**

Bet kokiu internetiniu įrenginiu su kamera, garsiakalbiu ir mikrofonu galėsite turėti prieigą prie paslaugos. Norint užtikrinti virtualaus vizito kokybę, rekomenduojama turėti ne mažesnį kaip 3 Mbps interneto ryšį

**11. Kur aš galiu naudoti šią paslaugą?**

Viso virtualaus vizito metu lankytojas turėtų likti vienoje vietoje, idealu būtų, jog tai būtų jo paties namai. Vizitai negali vykti viešoje vietoje arba lauke.

**12. Ar yra nustatytas apribojimas dėl naudotojų skaičiaus virtualaus vizito metu?**

Kaip ir su realiais vizitais, maksimalus leidžiamas suaugusiųjų asmenų skaičius vieno virtualaus vizito metu yra 3 suaugę asmenys. Vaikų skaičiui joks apribojimas netaikomas.

**13. Kiek laiko trunka virtualus vizitas?**

Virtualaus vizito trukmė yra 30 minučių.

**Jums reikia būti užsiregistravus ir prisijungus prieš prasidedant jūsų paskirtam virtualiam vizitui.**

Vizito laikas bus rodomas atgalinės atskaitos laikrodžiu ekrane. Likus penkioms minutėms iki pabaigos ir po to kas minutę pasigirs aliarmas. Pasibaigus paskirtam laikui, sistema automatiškai išsijungia.

**14. Kiek mobiliųjų duomenų aš galiu tikėtis sunaudoti?**

Tikimasi, jog jūs sunaudosite 500mb duomenų per 30 minučių trunkantį virtualų vizitą, jeigu nesate prisijungę prie bevielio interneto tinklo (angl. *Wi-Fi*).

**15. Kas bus, jeigu mano veidas nebus atpažintas per veido atpažinimo patikrinimus?**

Veido atpažinimo patikrinimai vyks praėjus keletui minučių nuo vizito pradžios.

Jei veidas neatpažįstamas, pasirodo įspėjamasis pranešimas su kontūro atvaizdu, raginantis jus prieiti arčiau ir tiesiau prie ekrano. Tikrinimas vyks toliau ir, kai sistema bus įsitikinusi, jog atvaizdas teisingas, įspėjimo pranešimas dings.

Jei keli patikrinimai neatitinka sistemos turimos nuotraukos, ekranas pasidarys juodas, o vaizdo tiekimas negrįš tol, kol sistema neatliks kelių nuskaitymų.

Dėl šios priežasties svarbu, kad jūsų planšetinis kompiuteris ar telefonas būtų stabilus ir nelaikomas rankoje.

**16. Ar virtualus vizitas gali būti nutrauktas?**

Tikimasi, kad lankytojai elgsis ir laikysis to paties elgesio kodekso, kaip ir lankydamiesi kalėjimo vizitų kambaryje.

Vizitai bus stebimi tiek elektroniniu būdu, tiek personalo darbuotojų vizitų zonoje, ir jeigu bet kokie veiksmai pažeis naudojimo sąlygose nustatytus standartus, stebintis pareigūnas gali nutraukti vizitą, kurio vėliau negalima pradėti iš naujo**.**

**17. Ar virtualių vizitų paslauga bus tęsiama pasibaigus COVID-19?**

Taip, tikimasi, kad virtualūs vizitai bus populiarūs ir bus paklausa tęsti šią paslaugą.